[pic] | ЕВРОПЕЙСКА КОМИСИЯ |

Брюксел, 13.10.2010

COM(2010) 558 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

28-ми годишен доклад относно антидъмпинговите, антисубсидийните и защитните мерки на Европейския съюз (2009 г.) SEC(2010) 1194

ДОКЛАД НА КОМИСИЯТА ДОЕВРОПЕЙСКИЯ ПАРЛАМЕНТ

28-ми годишен доклад относно антидъмпинговите, антисубсидийните и защитните мерки на Европейския съюз

( 2009 г.)

Въведение

Настоящият доклад за 2009 г. се представя на Европейския парламент в съответствие с неговата резолюция от 16 декември 1981 г. относно антидъмпинговите мерки на Европейския съюз и доклада на комисията на Европейския парламент по промишленост, външна търговия, изследвания и енергетика.

Настоящият кратък доклад прави преглед на основните акценти през 2009 г. и е придружен, както предходни години, от по-изчерпателен работен документ на службите на Комисията и подробни приложения. Настоящият доклад следва общата структура на работния документ, като включва всичките му раздели за по-лесно намиране на по-изчерпателна информация.

Настоящият доклад и пълният текст на работния документ са достъпни и на адрес: http://ec.europa.eu/trade/issues/respectrules/anti_dumping/legis/index_en.htm

1. Общ преглед на законодателството

Антидъмпинговите, антисубсидийните разследвания и разследванията за защитни мерки се провеждат на основание на основните регламенти на Съвета. В работния документ е направен преглед на съществуващото законодателство. Основните законодателни текстове, свързани с антидъмпинговите мерки и мерките срещу субсидирането, са наричани по-долу за краткост „основният(те) регламент(и)“.

2. Основни понятия

В глава 2 от работния документ се съдържа преглед на терминологията и процедурите, използвани в разследванията във връзка с инструментите за търговска защита (ИТЗ).

3. Преглед на инструментите за търговска защита (ИТЗ) — започна периодът на размисъл

Прегледът на инструментите за търговска защита, започнал през 2006 г. (т.нар. процес „зелена книга“), не напредва поради липсата на консенсус между държавите-членки и Европейския парламент. При все това Европейският съюз счита, че извършването на периодичен преглед може да спомогне за това инструментите на ЕС за търговска защита да продължат да бъдат ефективно средство срещу нелоялни търговски практики. Комисията възнамерява отново да разгледа въпроса дали могат да бъдат внесени допълнителни подобрения в използваните от нас инструменти. В тази връзка при изслушването си от Европейския парламент през 2009 г. комисарят по търговията заяви, че Комисията приветства дебат по този въпрос, но преди започването на този процес трябва да бъдат изпълнени някои условия. Един от важните моменти е да се изчакат резултатите от преговорите по ИТЗ, част от Програмата за развитие от Доха в рамките на СТО. Повечето заинтересовани страни споделят това мнение.

Междувременно около средата на 2009 г., след период на интензивни и широкообхатни консултации Комисията и държавите-членки постигнаха споразумение относно начините, по които може да бъде подобрена прозрачността на разследванията за търговска защита. Предложените мерки (напр. обновяване на сайта за ИТЗ, специфично съдействие за МСП, подобрения в процедурата за оповестяване и др.) могат да бъдат осъществени без законодателни промени, а изпълнението се очаква да завърши напълно през 2010 г.

4. Държава със статут на пазарна икономика (СПИ)

За целите на антидъмпинговите разследвания дадена държава може да бъде считана за държава с изцяло пазарна икономика, ако отговаря на петте критерия, определени подробно в работния документ, приложен към настоящия доклад.

През 2009 г. службите на Комисията продължиха работата си по оценка на заявленията за предоставяне на СПИ, подадени от Китай, Виетнам, Армения, Казахстан и Монголия. През цялата година всичките пет държави продължиха да представят допълнителна информация в подкрепа на своите заявления, напредъкът по които е на различни етапи. През май 2009 г. властите на Република Беларус отправиха официално искане до Комисията за получаване на статут на пазарна икономика. Комисията ще започне да разглежда тази молба след като бъде представена пълна документация.

Освен поредицата от двустранни срещи със съответните държави, през юли 2009 г. в Брюксел бе проведено в спокойна и конструктивна атмосфера 9-ото заседание на работната група, разглеждаща СПИ за Китай. Предложението на Комисията да започне проучване на счетоводните практики в Китай бе в крайна сметка прието от Китай през есента на 2009 г. Комисията публикува съответното известие за търг в края на 2009 г. Резултатите от това проучване ще бъдат готови в края на 2010 г. През втората половина на 2009 г. Комисията започна работа по изготвяне на следващия предварителен доклад за оценка на СПИ по отношение на Китай, който се очаква да бъда завършен в началото на 2010 г.

През април 2009 г. Комисията отново потвърди готовността си да извърши следваща мисия за проверка на място в Монголия. Монголия отвърна утвърдително на предложението на Комисията и започнаха дискусии около организацията.

През август 2009 г. Комисията отправи допълнителни въпроси към правителството на Казахстан относно някои скорошни промени в законодателството, които могат да окажат влияние на разходите и цените за целите на антидъмпинговите разследвания.

Първият предварителен доклад за оценка по отношение на искането на СПИ от Армения бе завършен от службите на Комисията през 2009 г. и бе предоставен на Съвета през декември 2009 г. В доклада се прави заключението, че Армения е постигнала значителен напредък в някои области, като изпълнява два от петте критерия за СПИ.

В края на 2009 г. бе почти приключен и вторият предварителен доклад за оценка по отношение на Виетнам.

5. Инструменти за търговска защита — стратегия за суровините

В съответствие с цялостната търговска политика на Комисията по отношение на суровините ИТЗ предоставят някои възможности за справяне с последствията от изкривяването при доставката на суровини. През 2009 г. бяха наложени окончателни антидъмпингови мерки върху вноса на скрепителни елементи с произход от Китай. Във връзка с това разследване пет китайски дружества, подбрани за извадката, подадоха заявления за третиране като дружество, работещо в условията на пазарна икономика (ТДПИ). И на петте дружества обаче беше отказано ТДПИ на основание, че разходите за основната суровина — стоманен валцдрат, не отразяват по същество пазарните стойности, както с изисква в член 2, параграф 7, буква в) от основния регламент. Това е първият случай, когато ТДПИ се отказва на това основание.

Съществуването на такова изкривяване се взема предвид и при извършването на оценка на заявленията за статут на пазарна икономика (СПИ), подадени от непазарни икономики. В тази връзка ролята на съответната държава се преценява по отношение на намесата ѝ на пазара и по отношение на всички политики, които водят до изкривяване в цените на суровините.

6. Информационни и комуникационни дейности / двустранни контакти

6.1. Малки и средни предприятия (МСП)

Комисията признава важната роля на МСП в икономиката на ЕС. Комисията е наясно и с факта, че за МСП, участващи в започнати от Комисията разследвания за търговска защита като производители, вносители или ползватели от ЕС, или като износители в разследвания, започнати от трети държави, е трудно да бъдат част от такива разследвания.

Информационното бюро за търговска защита на малките и средните предприятия бе създадено с оглед на сложността на процедурите по ИТЗ, по-специално за нуждите на МСП поради техните малки размери и разпръснатостта им. Неговата роля е да разглежда специфични за МСП въпроси и проблеми във връзка с ИТЗ както от общо естество, така и по конкретни случаи. Една част от уебсайта за ИТЗ е посветена на МСП и препраща към звената за контакт с информационното бюро за търговска защита. През 2009 г. този уебсайт бе изцяло обновен, което го направи по-достъпен и лесен за използване, особено от МСП.

През 2009 г. тези звена за контакт получиха множество искания за информация, на които беше отговорено незабавно. Исканията засягаха въпроси, свързани както с процедурата, така и със съдържанието на производствата за ИТЗ.

В края на 2009 г. Комисията даде старт на проучване, имащо за цел да установи нуждите на МСП в 27-те държави-членки във връзка с подаването на жалби или участието в разследвания на търговска защита като вносител или ползвател. Резултатът от проучването трябва да включва и конкретни предложения за начините, по които Комисията може да оказва по-добро съдействие на МСП във всички аспекти на такива разследвания.

Избран е изпълнител, а окончателният доклад от проучването ще бъде завършен през последното тримесечие на 2010 г.

6.2. Двустранни контакти / информационни дейности — промишленост и трети държави

Бе планирано през 2009 г. да се проведе семинар по въпросите на търговската защита, предназначен за служители от трети държави, който обаче трябваше да бъде отложен за 2010 г. През 2009 г. обаче с редица трети държави, включително Китай, Корея и Украйна, бяха осъществени множество двустранни контакти, които бяха посветени на различни теми в рамките на търговската защита.

През 2009 г. бяха организирани и няколко срещи с дружества и асоциации на заинтересовани страни, играещи ключова роля, включително няколко прояви с Business Europe (по-точно обща среща с всички най-значими членове на асоциацията и няколко двустранни срещи с Комитета по търговска политика на Business Europe), както и еднодневен семинар през април 2009 г. с най-значимите асоциации на вносителите и разпространителите.

7. Служител по изслушванията

2009 г. бе втората година от дейността на служителя по изслушванията в генерална дирекция „Търговия“, който започна дейността си през април 2007 г. Служителят по изслушванията административно е прикрепен към генералния директор на ГД „Търговия“, но действията му са независими. Той докладва на генералния директор.

Основната задача на служителя по изслушванията е да гарантира пълното упражняване на правата на защита в търговските процедури, започнати пред Европейската комисия. Също така служителят по изслушванията дава съвети на генералния директор на ГД „Търговия“ по въпроси, свързани с провеждането на справедлив процес, и по всякакви въпроси, възникнали в рамките на търговските процедури, когато това е необходимо.

През 2009 г. служителят по изслушванията се намеси 30 пъти в 24 случая и проведе 14 изслушвания. Намесите му бяха на различни етапи от разследванията — на етапа на подаването на жалбата, при съставянето на извадките, ТДПИ/ИД, избор на държава аналог, временно и окончателно налагане на мерки. Исканията засягаха и въпроси, свързани с почти всички аспекти на разследването.

Повечето искания за намеса от страна на служителя по изслушванията през 2009 г. се отнасяха до качеството на неповерителни документи и достъпа до тях. Друг основен аспект от дейността на служителя по изслушванията засягаше момента на оповестяване на информация и съдържанието на тази информация.

Скоро би следвало да бъде одобрен актуализиран вариант на Насоките за сътрудничество между служителя по изслушванията и службите за търговски разследвания. Тогава на интернет страницата на служителя по изслушванията ще бъде поместена информация за тяхното съдържание. Скоро след това ще започне и дискусията за решение на Комисията относно мандата на служителя по изслушванията на ГД „Търговия“.

Допълнителна информация относно дейността на служителя по изслушванията може да бъде намерена в работния документ, приложен към годишния доклад.

8. Преглед на разследванията и мерките, свързани с антидъмпинг, антисубсидиране и защитни мерки

8.1. Общи въпроси

В края на 2009 г. в ЕС са били в сила 135 антидъмпингови мерки (вж. приложение О) и 8 антисубсидийни мерки (вж. приложение П).

През 2009 г. 0,6 % от общия внос в ЕС е бил обект на антидъмпингови или антисубсидийни мерки.

Следва да се отбележи, че подробна информация по въпросите, изложени по-долу, е представена в работния документ, приложен към настоящия доклад. Препратките към приложенията от работния документ са посочени до заглавията на разделите.

8.2. Нови разследвания (вж. приложения А—Д и приложение Н)

През 2009 г. са започнати 21 разследвания[1]. В 10 от процедурите са били наложени временни мита. 10 случая са приключили с налагането на окончателни мита. 11 процедури са приключили без налагане на мерки. 4 мерки са били автоматично прекратени след изтичане на 5-годишния им срок на действие.

8.3. Разследвания за преразглеждане

Разследванията за преразглеждане продължават да бъдат основна част от дейността на службите за ИТЗ. За периода 2005—2009 г. те са представлявали 54 % от общия брой започнати разследвания. В таблица 2 от работния документ са посочени статистически данни за периода 2005—2009 г.

8.3.1. Преразглеждания с оглед изтичане на срока на действие на мерките (вж. приложение Е)

В член 11, параграф 2 и член 18 от основните регламенти се предвижда изтичане на мерките след пет години, освен ако не бъде доказано посредством преразглеждане с оглед изтичане на срока на действие, че те трябва да продължат да се прилагат в първоначалната си форма.

През 2009 г. са започнати 11 разследвания за преразглеждане с оглед изтичане на срока на действие на мерките. 5 такива преразглеждания са приключили с потвърждаване на митото за допълнителен 5-годишен период. Нито едно преразглеждане не е приключило с прекратяване на мерките.

8.3.2. Междинни преразглеждания (вж. приложение Ж)

В член 11, параграф 3 и член 19 от основните регламенти се предвижда преразглеждане на мерките по време на тяхното действие. Преразглеждането може да бъде ограничено до аспекти, свързани с дъмпинга/субсидирането, или до такива, свързани с вредата.

През 2009 г. са започнати общо 14 междинни преразглеждания. 13 от тях са приключили с потвърждаване или изменение на митото. 1 разследване е приключило с прекратяване на мерките.

8.3.3. „Други“ междинни преразглеждания (вж. приложение З)

През 2009 г. са започнати 2 „други“ преразглеждания, които не попадат в обхвата на член 11, параграф 3 или член 19 от основните регламенти.

През 2009 г. 6 такива преразглеждания са приключили с потвърждаване или изменение на мерките. Те се отнасят по-конкретно до, inter alia , действия след съдебни решения, действия по Договореността относно правилата и процедурите за уреждането на спорове в СТО, разяснения относно обхвата на мерките и др.

8.3.4. Преразглеждания за нов износител (вж. приложение И)

В член 11, параграф 4 и член 20 от основните регламенти се предвижда съответно преразглеждане за „новодошли“ и „ускорено“ преразглеждане за определяне на индивидуален дъмпингов марж или индивидуално изравнително мито за новите износители, намиращи се в съответната държава износителка, които не са изнасяли продукта през периода на разследването. Тези износители трябва да докажат, че са същински нови износители и че в действителност са започнали да изнасят за Общността след края на периода на разследването. В качеството им на нови износители за тях може да бъде изчислено индивидуално мито, което обикновено е по-ниско от митото, приложимо за цялата страна.

През 2009 г. са започнали 6 преразглеждания за нов износител.

8.3.5. Разследвания относно неутрализиране на наложеното антидъмпингово мито (вж. приложение Й)

При наличието на достатъчно информация, че след първоначалния период на разследването и преди или непосредствено след налагането на мерките износните цени са се понижили или че не е настъпила или е настъпила само незначителна промяна в цените за препродажба или в производните от тях продажни цени на внесения в Общността продукт, може да бъде започнато преразглеждане за „неутрализиране“, което да установи дали мерките са оказали въздействие върху посочените по-горе цени. В тези случаи дъмпинговите маржове може да бъдат преизчислени и митото да бъде повишено, за да бъдат отчетени по-ниските износни цени. Възможността за провеждане на разследвания за „усвояване“ е включена в член 12 и член 19, параграф 3 от основните регламенти.

През 2008 г. няма започнато или приключено преразглеждане за „неутрализиране“.

8.3.6. Разследвания за практики за заобикаляне (вж. приложение К)

В член 13 и член 23 от основните регламенти се предвижда възможността дадено разследване да бъде отворено повторно, в случаите, когато са налице доказателства, че мерките се заобикалят.

През 2009 г. е започнато едно такова разследване. Едно разследване за практики за заобикаляне е приключило с разширяване на обхвата на митото.

8.4. Разследвания за защитни мерки (вж. приложение Л)

През 2008 г. в ЕС не е имало действия във връзка със защитни мерки.

9. Привеждане в действие на антидъмпингови/антисубсидийни мерки

9.1. Последващи мерки

Проведени са последващи дейности по отношение на мерките в сила в четири основни посоки: 1) предотвратяване на измамите; 2) наблюдение на търговските потоци и развитието на пазара; 3) подобряване на ефективността с подходящи инструменти и 4) реагиране на нередни практики. Тези дейности позволиха на службите за ИТЗ да проявяват повече инициатива в сътрудничеството си с държавите-членки, за да се осигури привеждане в действие в Европейския съюз на мерките за търговска защита.

9.2. Мониторинг на гаранциите (вж. приложения М и Р)

Мониторингът на гаранциите е част от дейностите по привеждане в действие, като се има предвид, че гаранциите са вид антидъмпингови или антисубсидийни мерки. Гаранциите се приемат от Комисията само ако е сигурно, че те могат ефикасно да отстранят вредоносното действие на дъмпинга или субсидирането.

В началото на 2009 г. в сила са били 46 гаранции. В началото на 2009 г. настъпиха следните промени във връзка с гаранциите: изтече срокът на гаранциите, поети от 3 дружества, съгласието на Комисията бе оттеглено по отношение на 2 гаранции поради установени нарушения и бе прието 1 предложение за гаранции. Вследствие на това в края на 2009 г. са били в сила общо 42 гаранции.

10. Възстановявания (вж. приложение Ф)

В член 11, параграф 8 и член 21, параграф 1 от основните регламенти се дава право на вносителите да предявяват искане за възстановяване на съответните събрани мита, ако се докаже, че дъмпинговият/субсидийният марж, взет за основа за определяне на платените мита, е бил елиминиран или редуциран до ниво, по-ниско от нивото на действащото мито.

През 2009 г. са депозирани 39 нови заявления за възстановяване. В края на 2009 г. в ход са били 7 разследвания, отговарящи на 25 искания. Приети са 5 решения на Комисията: с 3 от тях се предоставя частично възстановяване на мита, а с 2 се отхвърлят искания за възстановяване. 7 искания са били оттеглени.

11. Съдебен контрол: решения, взети от Съда на Европейския съюз (СЕС) / Общия съд (ОС)

През 2009 г. Съдът на Европейския съюз (СЕС) и Общият съд (ОС) са издали общо 13 решения в областта на антидъмпинга или антисубсидирането. Едно от тях е решение за тълкуване на други решение. В работния документ се съдържа резюме на някои от решенията.

През 2009 г. са били депозирани 17 нови случая, 10 от които — пред ОС, а 7 — пред СЕС.

В приложение Т от работния документ се съдържа списък на антидъмпинговите/антисубсидийните дела в ОС и в СЕС, по които в края на 2009 г. все още не е било взето решение.

12. Дейности в рамките на световната търговска организация (СТО)

12.1. Уреждане на спорове в областта на антидъмпинговите, антисубсидийните и защитните мерки

СТО предвижда строга процедура за уреждане на спорове между нейни членове във връзка с прилагането на споразуменията в рамките на СТО.

През април 2009 г., след искане за консултации, отправено в рамките на СТО от Индия към ЕС, бяха проведени консултации относно действащите по отношение на полиетилен терафталат (РЕТ) антидъмпингови и антисубсидийни мерки.

През септември 2009 г., след искане за консултации, отправено в рамките на СТО от Китай към ЕС, бяха проведени консултации относно действащите по отношение на някои скрепителни елементи от желязо или стомана антидъмпингови мерки.

Повече подробности за тези случаи са изложени в работния документ, прикачен към настоящия доклад.

12.2. Други дейности на СТО

През 2009 г. групата за преговори относно правилата в рамките на Програмата за развитие от Доха се срещаше редовно, за да обсъди редактирания проект на текст на председателството, разпространен през декември 2008 г., и „пътната карта за субсидиите“ в сектора на рибарството. В редактирания вариант повечето спорни въпроси в частите за антидъмпинг и субсидии бяха премахнати и заменени с разяснения, които посочваха накратко спорните елементи между държавите-членки по всеки един въпрос.

Не бе възможно да се постигне напредък по нито един от тези въпроси в областта на антидъмпинга и хоризонталните субсидии. По отношение на рибарството групата проведе разгорещени дискусии, основаващи се на въпросите от „пътната карта“ на председателството. Макар това да позволи изясняването на становищата на членовете по ключови въпроси, така не се стигна до сближаване на позициите.

Едновременно с тези дейности продължи и участието на службите на Комисията в редовната работа на комитетите по антидъмпингови, антисубсидийни, изравнителни и защитни мерки. Комитетите проведоха по две редовни заседания, за да направят преглед на официалните уведомления и да повдигнат въпроси от специален интерес.

Заключение

През 2009 г. леко нарасна броят на започнатите нови случаи в сравнение с предходната година, като броят на наложените окончателни мерки спадна. В сравнение с предходната година бе констатирано съществено увеличение в броя на разследванията, приключили без налагане на мерки, и удвояване броя на наложените временни мерки. По отношение на преразглежданията, в сравнение с 2008 г. броят на започнатите преразглеждания се увеличи значително, а броят на прекратените преразглеждания рязко спадна.

През 2009 г. бе постигната по-голяма прозрачност на разследванията за търговска защита. Комисията започна изпълнението на редица инициативи, по които е налице споразумение след консултации с държавите-членки. Действията включват обновяване на сайта за ИЗТ, специфично съдействие за МСП и подобрения в процедурата за оповестяване. Работата по тези въпроси е в ход.

[1] В таблица 1 от работния документ са посочени статистически данни за новите разследвания за периода 2005—2009 г., проведени в съответствие с разпоредбите на членове 5 и 10 от основните регламенти